title: 2016 m. balandžio 19 d. Komisijos įgyvendinimo reglamentas (ES) 2016/605, kuriuo leidžiama pradėti naudoti laikiną Tuniso kilmės alyvuogių aliejaus tarifinę kvotą, nustatoma jos administravimo tvarka ir iš dalies keičiamas Reglamentas (EB) Nr. 1918/2006

text:
20.4.2016

               LT

               Europos Sąjungos oficialusis leidinys

               L 104/11

         KOMISIJOS ĮGYVENDINIMO REGLAMENTAS (ES) 2016/605
   2016 m. balandžio 19 d.
   kuriuo leidžiama pradėti naudoti laikiną Tuniso kilmės alyvuogių aliejaus tarifinę kvotą, nustatoma jos administravimo tvarka ir iš dalies keičiamas Reglamentas (EB) Nr. 1918/2006
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio a–e punktus,
   kadangi:

               (1)

               Europos Parlamento ir Tarybos reglamento (ES) 2016/580 (2) 1 straipsniu leidžiama pradėti naudoti metinę muitais neapmokestinamą 35 000 tonų tarifinę kvotą 2016 ir 2017 metais importuojant į Sąjungą gryną alyvuogių aliejų, kurio kilmės šalis – Tunisas ir kurio KN kodai yra 1509 10 10 ir 1509 10 90;

               (2)

               Europos ir Viduržemio jūros šalių susitarimo, steigiančio Europos Bendrijų ir jų valstybių narių bei Tuniso Respublikos asociaciją (3), kuris iš dalies pakeistas Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Tuniso Respublikos asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą (4), patvirtinto Tarybos sprendimu 2005/720/EB (5), 3 straipsnio 1 dalimi, protokolo Nr. 1 3 straipsniu leidžiama pradėti naudoti tarifinę kvotą, kuriai taikoma nulinė muito norma, importuoti 56 700 tonų alyvuogių aliejaus, kurio KN kodai yra 1509 10 10 ir 1509 10 90 ir kuris visas buvo pagamintas Tunise ir tiesiai iš Tuniso atvežtas į Sąjungą. Komisijos reglamentu (EB) Nr. 1918/2006 (6) leidžiama pradėti naudoti tarifinę kvotą ir nustatoma jos administravimo tvarka;

               (3)

               siekiant nuoseklumo, laikiną 35 000 tonų tarifinę kvotą reikėtų administruoti taip pat, kaip ir nuolatinę 56 700 tonų tarifinę kvotą;

               (4)

               Komisijos reglamentai (EB) Nr. 1345/2005 (7), (EB) Nr. 1301/2006 (8) ir (EB) Nr. 376/2008 (9) turėtų būti taikomi nepažeidžiant šiame reglamente nustatytų papildomų sąlygų ir leidžiančių nukrypti nuostatų;

               (5)

               jei šiame reglamente nenustatyta kitaip, turėtų būti taikomi Reglamento (EB) Nr. 1918/2006 3 straipsnyje nustatyti pranešimo ir licencijų išdavimo reikalavimai, importo licencijų galiojimo laikotarpis ir užstato dydis;

               (6)

               siekiant suteikti daugiau lankstumo veiklos vykdytojams, naudojantiems gryno alyvuogių aliejaus, kurio kilmės šalis yra Tunisas, importo kvotas, turėtų būti panaikintas reikalavimas pranešimus pateikti pagal KN kodus. Todėl Reglamentas (EB) Nr. 1918/2006 turėtų būti atitinkamai iš dalies pakeistas;

               (7)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Jei šiame reglamente nenumatyta kitaip, taikomi reglamentai (EB) Nr. 1345/2005, (EB) Nr. 1301/2006 ir (EB) Nr. 376/2008 ir Reglamento (EB) Nr. 1918/2006 3 straipsnis.
   2 straipsnis
   1.   Laikantis šiame reglamente nustatytų sąlygų, 2016 ir 2017 m. importuojant į Sąjungą gryną alyvuogių aliejų, kurio KN kodai yra 1509 10 10 ir 1509 10 90 ir kuris visas buvo pagamintas Tunise ir tiesiai iš Tuniso atvežtas į Sąjungą, leidžiama naudoti metinę muitais neapmokestinamą tarifinę kvotą, kurios eilės numeris 09.4033 (toliau – laikinoji kvota). Laikinosios kvotos dydis yra 35 000 tonų per metus.
   2.   Laikinoji kvota skiriama tik po to, kai paskiriama visa Reglamento (EB) Nr. 1918/2006 2 straipsnyje nurodyta metinė kvota, kurios eilės numeris 09.4032.
   3.   Laikinąją kvotą leidžiama naudoti nuo kiekvienų metų sausio 1 d. Tačiau 2016 m. laikinąją kvotą leidžiama naudoti nuo šio reglamento įsigaliojimo dienos iki 2016 m. gruodžio 31 d.
   3 straipsnis
   Licencijų paraiškos pagal laikinąją kvotą priimamos nuo pirmo pirmadienio arba antradienio po įgyvendinimo akto, kuriuo sustabdomas paraiškų pagal kvotą, kurios eilės numeris 09.4032, teikimas, įsigaliojimo.
   2016 m. licencijų paraiškos pagal laikinąją kvotą priimamos nuo pirmo pirmadienio arba antradienio po šio reglamento įsigaliojimo.
   4 straipsnis
   Reglamento (EB) Nr. 1918/2006 3 straipsnio 2 dalies antra pastraipa išbraukiama.
   5 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. balandžio 19 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2016 m. balandžio 13 d. Europos Parlamento ir Tarybos reglamentas (ES) 2016/580 dėl skubių autonominių prekybos priemonių taikymo Tuniso Respublikai (OL L 102, 2016 4 18, p. 1).

      (3)  OL L 97, 1998 3 30, p. 2. Susitarimas su paskutiniais pakeitimais, padarytais Tarybos sprendimu 2006/612/EB (OL L 260, 2006 9 21, p. 1).

      (4)  OL L 278, 2005 10 21, p. 3.

      (5)  2005 m. rugsėjo 20 d. Tarybos sprendimas dėl Europos ir Viduržemio jūros regiono valstybių susitarimo, steigiančio Europos Bendrijų bei jų valstybių narių ir Tuniso Respublikos asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo (OL L 278, 2005 10 21, p. 1).

      (6)  2006 m. gruodžio 20 d. Komisijos reglamentas (EB) Nr. 1918/2006, atidarantis Tuniso kilmės alyvuogių aliejaus tarifinę kvotą ir nustatantis jos administravimą (OL L 365, 2006 12 21, p. 84).

      (7)  2005 m. rugpjūčio 16 d. Komisijos reglamentas (EB) Nr. 1345/2005, nustatantis išsamias importo licencijų sistemos taikymo alyvuogių aliejui taisykles (OL L 212, 2005 8 17, p. 13).

      (8)  2006 m. rugpjūčio 31 d. Komisijos reglamentas (EB) Nr. 1301/2006, nustatantis žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (OL L 238, 2006 9 1, p. 13).

      (9)  2008 m. balandžio 23 d. Komisijos reglamentas (EB) Nr. 376/2008, nustatantis bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (OL L 114, 2008 4 26, p. 3).


title: 2016 m. lapkričio 23 d. Komisijos įgyvendinimo reglamentas (ES) 2016/2073 dėl asignavimų, perkeltų iš 2016 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi

text:
26.11.2016

               LT

               Europos Sąjungos oficialusis leidinys

               L 320/25

         KOMISIJOS ĮGYVENDINIMO REGLAMENTAS (ES) 2016/2073
   2016 m. lapkričio 23 d.
   dėl asignavimų, perkeltų iš 2016 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 6 dalį,
   pasikonsultavusi su Žemės ūkio fondų komitetu,
   kadangi:

               (1)

               remiantis Europos Parlamento ir Tarybos reglamento (ES, Euratomas) Nr. 966/2012 (2) 169 straipsnio 3 dalimi, nepaskirtus asignavimus, susijusius su Europos žemės ūkio garantijų fondo (EŽŪGF) finansuojamais veiksmais, nurodytais Reglamento (ES) Nr. 1306/2013 4 straipsnio 1 dalyje, galima perkelti į kitus finansinius metus. Taip perkeliamų asignavimų suma negali viršyti 2 % pradinių asignavimų ir negali būti didesnė už Europos Parlamento ir Tarybos reglamento (ES) Nr. 1307/2013 (3) 8 straipsnyje nurodyto tiesioginių išmokų koregavimo sumą, taikytą praėjusiais finansiniais metais. Todėl gali atsitikti taip, kad galutiniams gavėjams, kuriems buvo taikomas šis koregavimas, bus mokama papildoma išmoka;

               (2)

               pagal Reglamento (ES) Nr. 1306/2013 26 straipsnio 5 dalį, nukrypdamos nuo Reglamento (ES, Euratomas) Nr. 966/2012 169 straipsnio 3 dalies, valstybės narės turi kompensuoti Reglamento (ES, Euratomas) Nr. 966/2012 169 straipsnio 3 dalyje nurodytus perkeltus asignavimus galutiniams gavėjams, kuriems koregavimo koeficientas taikomas tais finansiniais metais, į kuriuos perkeliami asignavimai. Šis kompensavimas taikomas tik valstybių narių, kuriose praėjusiais finansiniais metais taikytas finansinės drausmės mechanizmas (4), galutiniams gavėjams;

               (3)

               nustatant kompensuotiną perkeliamų asignavimų sumą, pagal Reglamento (ES) Nr. 1306/2013 26 straipsnio 7 dalį turi būti atsižvelgiama į to reglamento 25 straipsnyje nurodytą žemės ūkio sektoriaus krizių rezervui skirtą, tačiau iki finansinių metų pabaigos kovos su krize priemonėms nepaskirtą sumą;

               (4)

               pagal Europos Parlamento ir Tarybos reglamento (ES) 2015/1146 (5) 1 straipsnio 1 dalį finansinės drausmės mechanizmas taikomas tiesioginėms už 2015 kalendorinius metus skiriamoms išmokoms siekiant sukurti 441,6 mln. EUR dydžio krizių rezervą. 2016 finansiniais metais krizių rezervu nepasinaudota;

               (5)

               remiantis valstybių narių 2015 m. spalio 16 d.–2016 m. spalio 15 d. išlaidų deklaracijomis, 2016 finansiniais metais valstybėms narėms faktiškai taikant finansinės drausmės mechanizmą išlaidos buvo sumažintos 435 mln. EUR;

               (6)

               todėl nepanaudoti asignavimai, atitinkantys 435 mln. EUR sumą, kuria 2016 finansiniais metais taikant finansinės drausmės mechanizmą sumažintos išlaidos ir kuri neviršija 2 % pradinių asignavimų, gali būti perkelti į 2017 finansinius metus, kai Komisija priims sprendimą pagal Reglamento (ES, Euratomas) Nr. 966/2012 169 straipsnio 3 dalies penktą pastraipą;

               (7)

               siekiant užtikrinti, kad šie asignavimai galutiniams gavėjams būtų kompensuoti proporcingai pagal finansinės drausmės mechanizmą taikyto koregavimo sumai, Komisija turėtų nustatyti sumas, kurias valstybės narės gali panaudoti kompensacijoms išmokėti;

               (8)

               kad nereikėtų raginti valstybių narių atlikti papildomą tokios kompensacijos mokėjimą, šis reglamentas turi būti taikomas nuo 2016 m. gruodžio 1 d. Todėl šiame reglamente nustatytos sumos yra galutinės ir, nedarant poveikio sumažinimų taikymui pagal Reglamento (ES) Nr. 1306/2013 41 straipsnį, taikomos kitiems koregavimams, į kuriuos atsižvelgiama sprendime dėl mėnesio išmokos, susijusiame su valstybių narių mokėjimo agentūrų 2016 m. spalio mėn. išlaidomis, pagal Reglamento (ES) Nr. 1306/2013 18 straipsnio 3 dalį ir išskaitymams bei papildomoms išmokoms pagal to reglamento 18 straipsnio 4 dalį arba sprendimams, kurie bus priimti pagal sąskaitų atitikties patvirtinimo procedūrą;

               (9)

               pagal Reglamento (ES, Euratomas) Nr. 966/2012 169 straipsnio 3 dalį nepaskirtus asignavimus galima perkelti tik į ateinančius finansinius metus. Todėl Komisija turėtų nustatyti valstybių narių išlaidų, kompensuotinų pagal Reglamento (ES) Nr. 1306/2013 26 straipsnio 5 dalį, tinkamumo finansuoti datas, atsižvelgdama į finansinius žemės ūkio metus, apibrėžtus to reglamento 39 straipsnyje;

               (10)

               siekiant atsižvelgti į trumpą laikotarpį nuo pranešimo apie tai, kaip valstybės narės pagal pasidalijamąjį valdymą 2015 m. spalio 16 d.–2016 m. spalio 15 d. įvykdė 2016 m. EŽŪGF asignavimų biudžetą, ir į tai, kad šis reglamentas turi būti taikomas nuo 2016 m. gruodžio 1 d., šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Asignavimų sumos, kurios pagal Reglamento (ES, Euratomas) Nr. 966/2012 169 straipsnio 3 dalį bus perkeltos iš 2016 finansinių metų ir kurios pagal Reglamento (ES) Nr. 1306/2013 26 straipsnio 5 dalį bus valstybėms narėms skirtos išmokėti kompensacijoms galutiniams gavėjams, kuriems 2017 finansiniais metais bus taikomas koregavimo koeficientas, nustatomos šio reglamento priede.
   Perkeliamoms sumoms taikomas Komisijos sprendimas dėl asignavimų perkėlimo pagal Reglamento (ES, Euratomas) Nr. 966/2012 169 straipsnio 3 dalies penktą pastraipą.
   2 straipsnis
   Valstybių narių išlaidos, susijusios su perkeltų asignavimų kompensavimu, gali būti finansuojamos iš Sąjungos lėšų tik jei atitinkamos sumos gavėjams buvo išmokėtos iki 2017 m. spalio 16 d.
   3 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2016 m. gruodžio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 23 d.

            Komisijos vardu

            Pirmininko pavedimu

         Jerzy PLEWA

            Generalinis direktorius

            Žemės ūkio ir kaimo plėtros generalinis direktoratas

      (1)  OL L 347, 2013 12 20, p. 549.

      (2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

      (4)  Pagal Reglamento (ES) Nr. 1307/2013 8 straipsnio 2 dalį 2016 finansiniais metais drausmės mechanizmas netaikytas Bulgarijoje, Kroatijoje ir Rumunijoje.

      (5)  2015 m. liepos 8 d. Europos Parlamento ir Tarybos reglamentas (ES) 2015/1146, kuriuo nustatomas 2015 kalendoriniais metais taikytinas tiesioginių išmokų koregavimo koeficientas, numatytas Reglamente (ES) Nr. 1306/2013 (OL L 191, 2015 7 17, p. 6).

      PRIEDAS

         Sumos, skirtos perkeltiems asignavimams kompensuoti

                  (sumos EUR)

                  Belgija

                  6 414 552

                  Čekija

                  11 049 216

                  Danija

                  10 864 696

                  Vokietija

                  60 049 657

                  Estija

                  1 293 797

                  Airija

                  13 600 170

                  Graikija

                  17 254 566

                  Ispanija

                  55 869 779

                  Prancūzija

                  90 755 440

                  Italija

                  39 147 477

                  Kipras

                  368 399

                  Latvija

                  1 676 449

                  Lietuva

                  3 462 420

                  Liuksemburgas

                  416 787

                  Vengrija

                  15 068 124

                  Мalta

                  34 366

                  Nyderlandai

                  8 963 299

                  Austrija

                  7 080 542

                  Lenkija

                  25 435 226

                  Portugalija

                  6 735 448

                  Slovėnija

                  987 364

                  Slovakija

                  5 646 824

                  Suomija

                  6 067 712

                  Švedija

                  7 922 613

                  Jungtinė Karalystė

                  38 847 027


title: 2012 m. liepos 25 d. Komisijos įgyvendinimo reglamentas (ES) Nr. 698/2012 dėl tam tikrų prekių klasifikavimo Kombinuotojoje nomenklatūroje

text:
31.7.2012

               LT

               Europos Sąjungos oficialusis leidinys

               L 203/34

         KOMISIJOS ĮGYVENDINIMO REGLAMENTAS (ES) Nr. 698/2012
   2012 m. liepos 25 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:

               (1)

               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

               (2)

               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;

               (3)

               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

               (4)

               reikėtų numatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;

               (5)

               šio reglamento priedo 1 ir 3 punktuose numatytos priemonės atitinka Muitinės kodekso komiteto nuomonę; dėl šio reglamento priedo 2 punkto Muitinės kodekso komitetas per pirmininko nustatytą laikotarpį nuomonės nepateikė,

         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. liepos 25 d.

            Komisijos vardu Pirmininko pavedimu

         Algirdas ŠEMETA

            Komisijos narys

      (1)  OL L 256, 1987 9 7, p. 1.

      (2)  OL L 302, 1992 10 19, p. 1.

      PRIEDAS

                  Prekių aprašymas

                  Klasifikavimas
                  (KN kodas)

                  Motyvai

                  (1)

                  (2)

                  (3)

                              1.

                              Daugiafunkcis aparatas (vadinamasis medijų centras autotransporto priemonėms), naudojamas autotransporto priemonėse, kurį sudaro du pagrindiniai komponentai:

                                          —

                                          radijo imtuvas kartu su kompaktinių ir universaliųjų skaitmeninių diskų (CD/DVD) grotuvu;

                                          —

                                          nuimamas jutiklinio ekrano tipo spalvotas skystakristalis vaizduoklis (LCD), kurio ekrano įstrižainė yra maždaug 17,5 cm (7 coliai), o ekrano kraštinių santykis – 16:9.

                                    Aparate įmontuotos jungtys vaizdo signalui iš išorinių šaltinių, pavyzdžiui, galinio vaizdo kameros, priimti.
                              Aparatas pateikiamas su nuotolinio valdymo pulteliu.
                              Prie aparato galima prijungti papildomą vaizduoklį.

                  8528 59 40

                  Klasifikuojama vadovaujantis Kombinuotosios nomenklatūros 1, 3 (c punktu) ir 6 bendrosiomis aiškinimo taisyklėmis ir KN kodus 8528, 8528 59 ir 8528 59 40 atitinkančiais prekių aprašymais.
                  Aparatas sudarytas iš komponentų, atliekančių įvairias funkcijas (garso ir vaizdo atkūrimo, radijo transliacijų priėmimo, vaizdo rodymo), iš kurių nei viena, atsižvelgiant į aparato konstrukciją ir koncepciją, nenulemia esminio jo požymio.
                  Todėl, taikant 3 bendrosios aiškinimo taisyklės c punktą, aparatas klasifikuotinas kaip kiti spalvoto vaizdo monitoriai, kurių ekranas pagamintas naudojant skystakristalio vaizduoklio (LCD) technologiją, priskiriant KN kodą 8528 59 40.

                              2.

                              Daugiafunkcis aparatas (vadinamasis medijų centras autotransporto priemonėms), naudojamas autotransporto priemonėse, kurio apytikriai matmenys 17 × 5 × 16 cm.
                              Aparato korpuse sumontuotas radijo imtuvas, garso ir vaizdo atkūrimo aparatas ir spalvotas skystakristalis vaizduoklis (LCD), kurio ekrano įstrižainė yra maždaug 8 cm (3,5 colio).
                              Aparate įmontuotos jungtys vaizdo signalui iš išorinių šaltinių, pavyzdžiui, galinio vaizdo kameros, priimti.
                              Aparatas taip pat gali atkurti garsą ir vaizdą iš USB atmintuko.
                              Aparatas pateikiamas su nuotolinio valdymo pulteliu.
                              Prie aparato galima prijungti papildomą vaizduoklį.

                  8528 59 40

                  Klasifikuojama vadovaujantis Kombinuotosios nomenklatūros 1, 3 (c punktu) ir 6 bendrosiomis aiškinimo taisyklėmis ir KN kodus 8528, 8528 59 ir 8528 59 40 atitinkančiais prekių aprašymais.
                  Aparatas sudarytas iš komponentų, atliekančių įvairias funkcijas (garso ir vaizdo atkūrimo, radijo transliacijų priėmimo, vaizdo rodymo), iš kurių nei viena, atsižvelgiant į aparato konstrukciją ir koncepciją, nenulemia esminio jo požymio.
                  Todėl, taikant 3 bendrosios aiškinimo taisyklės c punktą, aparatas klasifikuotinas kaip kiti spalvoto vaizdo monitoriai, kurių ekranas pagamintas naudojant skystakristalio vaizduoklio (LCD) technologiją, priskiriant KN kodą 8528 59 40.

                              3.

                              Daugiafunkcis aparatas (vadinamasis medijų centras autotransporto priemonėms), naudojamas autotransporto priemonėse.
                              Aparato korpuse sumontuotas radijo imtuvas, garso ir vaizdo atkūrimo aparatas, radionavigacinis aparatas ir spalvotas skystakristalis vaizduoklis (LCD), kurio ekrano įstrižainė yra maždaug 18 cm (7 coliai), ekrano kraštinių santykis – 16:9.
                              Aparate įmontuotos jungtys vaizdo signalui iš išorinių šaltinių, pavyzdžiui, galinio vaizdo kameros ar imtuvinio antžeminio skaitmeninio vaizdo (DVB-T) derintuvo, priimti.
                              Aparatas taip pat gali atkurti garsą ir vaizdą iš atminties kortelės.
                              Aparatas pateikiamas su dviem nuotolinio valdymo pulteliais.
                              Prie aparato galima prijungti papildomą vaizduoklį.

                  8528 59 40

                  Klasifikuojama vadovaujantis Kombinuotosios nomenklatūros 1, 3 (c punktu) ir 6 bendrosiomis aiškinimo taisyklėmis ir KN kodus 8528, 8528 59 ir 8528 59 40 atitinkančiais prekių aprašymais.
                  Aparatas sudarytas iš komponentų, kurie gali atlikti įvairias funkcijas (garso ir vaizdo atkūrimo, radionavigacijos, radijo transliacijų priėmimo, vaizdo rodymo), iš kurių nei viena, atsižvelgiant į aparato konstrukciją ir koncepciją, nenulemia esminio jo požymio.
                  Todėl, taikant 3 bendrosios aiškinimo taisyklės c punktą, aparatas klasifikuotinas kaip kiti spalvoto vaizdo monitoriai, kurių ekranas pagamintas naudojant skystakristalio vaizduoklio (LCD) technologiją, priskiriant KN kodą 8528 59 40.


title: 2015 m. rugsėjo 28 d. Komisijos įgyvendinimo reglamentas (ES) 2015/1759, kuriuo glutaraldehidas patvirtinamas kaip esama veiklioji medžiaga, skirta 2-o, 3-io, 4-o, 6-o, 11-o ir 12-o tipų biocidiniams produktams gaminti (Tekstas svarbus EEE)

text:
2.10.2015

               LT

               Europos Sąjungos oficialusis leidinys

               L 257/19

         KOMISIJOS ĮGYVENDINIMO REGLAMENTAS (ES) 2015/1759
   2015 m. rugsėjo 28 d.
   kuriuo glutaraldehidas patvirtinamas kaip esama veiklioji medžiaga, skirta 2-o, 3-io, 4-o, 6-o, 11-o ir 12-o tipų biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
   kadangi:

               (1)

               Komisijos deleguotajame reglamente (ES) Nr. 1062/2014 (2) nustatytas veikliųjų medžiagų, kurias reikia įvertinti, kad būtų galima patvirtinti kaip tinkamas biocidinių produktų gamybai, sąrašas;

               (2)

               tame sąraše yra glutaraldehidas;

               (3)

               pagal Europos Parlamento ir Tarybos direktyvos 98/8/EB (3) 16 straipsnio 2 dalį buvo įvertinta, ar glutaraldehidą galima naudoti 2-o tipo produktams (buitinės paskirties ir visuomenės sveikatos priežiūrai skirtiems dezinfekantams bei kitiems biocidiniams produktams), 3-o tipo produktams (veterinarinės higienos biocidiniams produktams), 4-o tipo produktams (maisto ir pašarų dezinfekantams), 6-o tipo produktams (supakuotų produktų konservantams), 11-o tipo produktams (šaldymo skysčių ir technologinių sistemų skysčių konservantams) ir 12-o tipo produktams (slimicidams), apibrėžtiems tos direktyvos V priede ir atitinkantiems Reglamento (ES) Nr. 528/2012 V priede apibrėžtus 2-o, 3-io, 4-o, 6-o, 11-o ir 12-o tipo produktus, gaminti;

               (4)

               Suomija buvo paskirta vertinančiąja kompetentinga institucija ir 2011 m. kovo 30 d. ir 2013 m. sausio 31 d. Komisijai pateikė vertinimo ataskaitą ir savo rekomendacijas, kaip numatyta Komisijos reglamento (EB) Nr. 1451/2007 (4) 14 straipsnio 4 ir 6 dalyse;

               (5)

               pagal Deleguotojo reglamento (ES) Nr. 1062/2014 7 straipsnio 1 dalies b punktą Europos cheminių medžiagų agentūros nuomones 2014 m. spalio 1 d. suformulavo Biocidinių produktų komitetas, atsižvelgdamas į vertinančiosios kompetentingos institucijos išvadas;

               (6)

               pagal tas nuomones, biocidiniai produktai, kurie naudojami kaip 2-o, 3-io, 4-o, 6-o 11-o ir 12-o tipo produktai ir kurių sudėtyje yra glutaraldehido, turėtų atitikti Direktyvos 98/8/EB 5 straipsnio reikalavimus, jei laikomasi tam tikrų su jų naudojimu susijusių sąlygų;

               (7)

               todėl glutaraldehidą tikslinga patvirtinti kaip veikliąją medžiagą, skirtą 2-o, 3-io, 4-o, 6-o, 11-o ir 12-o tipų biocidiniams produktams gaminti, jei laikomasi priede nustatytų specialiųjų sąlygų;

               (8)

               remiantis nuomonėmis, glutaraldehidas atitinka kvėpavimo takus jautrinančių medžiagų klasifikavimo kriterijus, kaip apibrėžta Europos Parlamento ir Tarybos reglamento (EB) Nr. 1272/2008 (5) I priedo 3.4.1.1 punkte;

               (9)

               kadangi pagal Reglamento (ES) Nr. 528/2012 90 straipsnio 2 dalį medžiagos, kurių vertinimą valstybės narės buvo baigusios iki 2013 m. rugsėjo 1 d., turėtų būti patvirtintos pagal Direktyvą 98/8/EB, patvirtinimo laikotarpis turėtų būti 10 metų, kaip nustatyta toje direktyvoje;

               (10)

               vis dėlto, pagal Reglamento (ES) Nr. 528/2012 23 straipsnį glutaraldehidas atitinka to reglamento 10 straipsnio 1 dalies b punkte nustatytus kriterijus ir todėl turėtų būti laikomas keistina medžiaga;

               (11)

               vertinant, ar glutaraldehidą galima naudoti 4-o tipo produktams gaminti, nebuvo įvertintas biocidinių produktų, kuriuose yra glutaraldehido, naudojimas medžiagose ir gaminiuose, skirtuose tiesiogiai arba netiesiogiai liestis su maistu, kaip nurodyta Europos Parlamento ir Tarybos reglamento (EB) Nr. 1935/2004 (6) 1 straipsnio 1 dalyje. Tokioms medžiagoms gali reikėti nustatyti „specifinius migracijos į maisto produktus lygius“, kaip nurodyta Reglamento (EB) Nr. 1935/2004 5 straipsnio 1 dalies e punkte. Todėl patvirtinimas tokioms medžiagoms neturėtų būti taikomas, nebent Komisija nustatytų tokius lygius arba pagal tą reglamentą būtų nustatyta, kad tokių lygių nustatyti nereikia;

               (12)

               kadangi glutaraldehidas atitinka kvėpavimo takus jautrinančių medžiagų ir 1A pakategorės odą jautrinančių medžiagų klasifikavimo kriterijus pagal Reglamento (EB) Nr. 1272/2008 I priedą, apdoroti gaminiai, apdoroti glutaraldehidu arba kuriuose yra glutaraldehido, turėtų būti tinkamai paženklinti prieš juos pateikiant rinkai;

               (13)

               veiklioji medžiaga turėtų būti patvirtinta praėjus tinkamam laikotarpiui, per kurį suinteresuotieji subjektai galėtų imtis parengiamųjų priemonių, kurios būtinos, kad būtų galima laikytis nustatytų naujų reikalavimų;

               (14)

               šiame reglamente nustatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Glutaraldehidas patvirtinamas kaip veiklioji medžiaga, skirta 2-o, 3-io, 4-o, 6-o, 11-o ir 12-o produktų tipų biocidiniams produktams gaminti, jei laikomasi priede nustatytų specifikacijų ir sąlygų.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugsėjo 28 d.

            Komisijos vardu

            Pirmininkas

         Jean-Claude JUNCKER

      (1)  OL L 167, 2012 6 27, p. 1.

      (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

      (3)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

      (4)  2007 m. gruodžio 4 d. Komisijos reglamentas (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (OL L 325, 2007 12 11, p. 3).

      (5)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

      (6)  2004 m. spalio 27 d. Europos Parlamento ir Tarybos reglamentas (EB) Nr. 1935/2004 dėl žaliavų ir gaminių, skirtų liestis su maistu, ir panaikinantis Direktyvas 80/590/EEB ir 89/109/EEB (OL L 338, 2004 11 13, p. 4).

      PRIEDAS

                  Bendrasis pavadinimas

                  IUPAC pavadinimas
                  Identifikacijos numeriai

                  Mažiausias veikliosios medžiagos grynumo laipsnis (1)

                  Patvirtinimo data

                  Patvirtinimo galiojimo pabaiga

                  Produkto tipas

                  Specialiosios sąlygos

                  Glutaraldehidas

                  IUPAC pavadinimas:
                  1,5-pentanedialis
                  EC Nr. 203–856–5
                  CAS Nr. 111–30–8

                  950 g/kg grynojo svorio (95 %)

                  2016 m. spalio 1 d.

                  2026 m. rugsėjo 30 d.

                  2

                  Remiantis Reglamento (ES) Nr. 528/2012 10 straipsnio 1 dalies b punktu, glutaraldehidas laikomas keistina medžiaga.
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:

                              1)

                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktai naudojami su tinkamomis asmens apsaugos priemonėmis;

                              2)

                              atsižvelgiant į pavojų profesionaliems naudotojams, produktų negalima naudoti nuvalant, išskyrus atvejus, kai produkto autorizacijos paraiškoje gali būti įrodyta, kad riziką galima sumažinti iki priimtino lygio.

                        Apdoroti gaminiai pateikiami rinkai laikantis šios sąlygos:
                  Asmuo, atsakingas už apdoroto gaminio, apdoroto glutaraldehidu arba kuriame yra glutaraldehido, pateikimą rinkai, užtikrina, kad to apdoroto gaminio etiketėje būtų pateikta Reglamento (ES) Nr. 528/2012 58 straipsnio 3 dalies antroje pastraipoje nurodyta informacija.

                  3

                  Remiantis Reglamento (ES) Nr. 528/2012 10 straipsnio 1 dalies b punktu, glutaraldehidas laikomas keistina medžiaga.
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:

                              1)

                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktai naudojami su tinkamomis asmens apsaugos priemonėmis;

                              2)

                              naudoti purškiant leidžiama tik profesionaliems naudotojams, kurie yra tinkamai to išmokyti;

                              3)

                              jei produktų liekanų gali likti maiste arba pašaruose, turi būti įvertinta, ar reikia pakeisti esamą arba nustatyti naują didžiausią leidžiamąją koncentraciją (toliau – DLK) pagal Europos Parlamento ir Tarybos reglamentą (EB) Nr. 470/2009 (2) arba Europos Parlamento ir Tarybos reglamentą (EB) Nr. 396/2005 (3) ir turi būti imamasi tinkamų rizikos mažinimo priemonių siekiant užtikrinti, kad taikoma DLK nebūtų viršyta.

                        Apdoroti gaminiai pateikiami rinkai laikantis šios sąlygos:
                  asmuo, atsakingas už apdoroto gaminio, apdoroto glutaraldehidu arba kuriame yra glutaraldehido, pateikimą rinkai, užtikrina, kad to apdoroto gaminio etiketėje būtų pateikta Reglamento (ES) Nr. 528/2012 58 straipsnio 3 dalies antroje pastraipoje nurodyta informacija.

                  4

                  Remiantis Reglamento (ES) Nr. 528/2012 10 straipsnio 1 dalies b punktu, glutaraldehidas laikomas keistina medžiaga.
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:

                              1)

                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktai naudojami su tinkamomis asmens apsaugos priemonėmis;

                              2)

                              jei produktų liekanų gali likti maiste arba pašaruose, turi būti įvertinta, ar reikia pakeisti esamą arba nustatyti naują didžiausią leidžiamąją koncentraciją (toliau – DLK) pagal Europos Parlamento ir Tarybos reglamentą (EB) Nr. 470/2009 arba Europos Parlamento ir Tarybos reglamentą (EB) Nr. 396/2005 ir turi būti imamasi tinkamų rizikos mažinimo priemonių siekiant užtikrinti, kad taikoma DLK nebūtų viršyta;

                              3)

                              produktai negali būti naudojami žaliavose ir gaminiuose, skirtuose liestis su maistu, kaip apibrėžta Reglamento (EB) Nr. 1935/2004 1 straipsnio 1 dalyje, nebent Komisija nustato specifinius glutaraldehido migracijos į maisto produktus lygius arba pagal tą reglamentą nustatoma, kad tokių lygių nustatyti nereikia.

                        Apdoroti gaminiai pateikiami rinkai laikantis šios sąlygos:
                  asmuo, atsakingas už apdoroto gaminio, apdoroto glutaraldehidu arba kuriame yra glutaraldehido, pateikimą rinkai, užtikrina, kad to apdoroto gaminio etiketėje būtų pateikta Reglamento (ES) Nr. 528/2012 58 straipsnio 3 dalies antroje pastraipoje nurodyta informacija.

                  6

                  Remiantis Reglamento (ES) Nr. 528/2012 10 straipsnio 1 dalies b punktu, glutaraldehidas laikomas keistina medžiaga.
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:

                              1)

                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktai naudojami su tinkamomis asmens apsaugos priemonėmis;

                              2)

                              atsižvelgiant į pavojų žmonių sveikatai, neprofesionaliems naudotojams skirtuose produktuose glutaraldehido koncentracija turi būti mažesnė nei koncentracija, kuriai esant produktas klasifikuojamas kaip odą jautrinantis, išskyrus atvejus, kai poveikį galima sumažinti iki priimtino lygio kitais būdais nei tinkamų asmeninių apsaugos priemonių dėvėjimas;

                              3)

                              atsižvelgiant į pavojų aplinkai, produktai neautorizuojami konservuoti gręžimo ir cementavimo skysčius, išskyrus atvejus, kai gali būti įrodyta, kad riziką galima sumažinti iki priimtino lygio.

                        Apdoroti gaminiai pateikiami rinkai laikantis šių sąlygų:

                              1)

                              glutaraldehidu apdorotuose mišiniuose arba mišiniuose, kuriuose yra glutaraldehido, glutaraldehido koncentracija turi būti mažesnė nei koncentracija, kuriai esant mišinys klasifikuojamas kaip odą jautrinantis, išskyrus atvejus, kai poveikį galima sumažinti iki priimtino lygio kitais būdais nei tinkamų asmeninių apsaugos priemonių dėvėjimas;

                              2)

                              asmuo, atsakingas už apdoroto gaminio, apdoroto glutaraldehidu arba kuriame yra glutaraldehido, pateikimą rinkai, užtikrina, kad to apdoroto gaminio etiketėje būtų pateikta Reglamento (ES) Nr. 528/2012 58 straipsnio 3 dalies antroje pastraipoje nurodyta informacija.

                  11

                  Remiantis Reglamento (ES) Nr. 528/2012 10 straipsnio 1 dalies b punktu, glutaraldehidas laikomas keistina medžiaga.
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:

                              1)

                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktai naudojami su tinkamomis asmens apsaugos priemonėmis;

                              2)

                              atsižvelgiant į pavojų dirvožemiui ir paviršiniam vandeniui, produktai neautorizuojami naudoti mažoms atviroms recirkuliacinėms aušinimo sistemoms, išskyrus atvejus, kai gali būti įrodyta, kad riziką galima sumažinti iki priimtino lygio;

                              3)

                              atsižvelgiant į pavojų aplinkai, produktai neautorizuojami konservuoti hidrobandymų vandenį, išskyrus atvejus, kai gali būti įrodyta, kad riziką galima sumažinti iki priimtino lygio.

                        Apdoroti gaminiai pateikiami rinkai laikantis šios sąlygos:
                  asmuo, atsakingas už apdoroto gaminio, apdoroto glutaraldehidu arba kuriame yra glutaraldehido, pateikimą rinkai, užtikrina, kad to apdoroto gaminio etiketėje būtų pateikta Reglamento (ES) Nr. 528/2012 58 straipsnio 3 dalies antroje pastraipoje nurodyta informacija.

                  12

                  Remiantis Reglamento (ES) Nr. 528/2012 10 straipsnio 1 dalies b punktu, glutaraldehidas laikomas keistina medžiaga.
                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į paraišką išduoti autorizacijos liudijimą, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Biocidinių produktų autorizacijos liudijimai išduodami laikantis šių sąlygų:

                              1)

                              pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktai naudojami su tinkamomis asmens apsaugos priemonėmis;

                              2)

                              atsižvelgiant į pavojų aplinkai, produktai neautorizuojami naudoti plaušienos ar popieriaus fabrikuose, kurie neturi prieigos prie nuotekų valymo įrenginio, išskyrus atvejus, kai gali būti įrodyta, kad riziką galima sumažinti iki priimtino lygio.

                        Apdoroti gaminiai pateikiami rinkai laikantis šios sąlygos:
                  asmuo, atsakingas už apdoroto gaminio, apdoroto glutaraldehidu arba kuriame yra glutaraldehido, pateikimą rinkai, užtikrina, kad to apdoroto gaminio etiketėje būtų pateikta Reglamento (ES) Nr. 528/2012 58 straipsnio 3 dalies antroje pastraipoje nurodyta informacija.

         (1)  Šioje skiltyje nurodytas grynumas – mažiausias veikliosios medžiagos, naudotos atliekant vertinimą pagal Direktyvos 98/8/EB 16 straipsnio 2 dalį, grynumo laipsnis. Rinkai pateikiamame produkte esanti veiklioji medžiaga gali būti tokio paties arba kitokio grynumo, jei įrodyta, kad ji yra techniniu požiūriu lygiavertė įvertintai veikliajai medžiagai.

         (2)  2009 m. gegužės 6 d. Europos Parlamento ir Tarybos reglamentas (EB) Nr. 470/2009, nustatantis Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantis Tarybos reglamentą (EEB) Nr. 2377/90 ir iš dalies keičiantis Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (OL L 152, 2009 6 16, p. 11).

         (3)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).


title: 2016 m. liepos 8 d. Komisijos įgyvendinimo reglamentas (ES) 2016/1113, kuriuo 248-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomas tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
9.7.2016

               LT

               Europos Sąjungos oficialusis leidinys

               L 186/9

         KOMISIJOS ĮGYVENDINIMO REGLAMENTAS (ES) 2016/1113
   2016 m. liepos 8 d.
   kuriuo 248-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomas tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomą tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
   kadangi:

               (1)

               Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

               (2)

               2016 m. liepos 5 d. Jungtinių Tautų Saugumo Tarybos (JT ST) Sankcijų komitetas nusprendė pašalinti vieną fizinį asmenį iš asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašo. todėl Reglamento (EB) Nr. 881/2002 I priedas turėtų būti atitinkamai atnaujintas;

               (3)

               siekiant užtikrinti, kad šiuo reglamentu nustatytos priemonės būtų veiksmingos, jis turėtų įsigalioti nedelsiant,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 881/2002 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. liepos 8 d.

            Komisijos vardu

            Pirmininko pavedimu

            Užsienio politikos priemonių tarnybos vadovas

      (1)  OL L 139, 2002 5 29, p. 9.

      PRIEDAS
      Reglamento (EB) Nr. 881/2002 I priede išbraukiamas šis įrašas antraštinėje dalyje „Fiziniai asmenys“:

         „Daniel Martin Schneider (alias Abdullah). Adresas: Petrusstrasse 32, 66125 Herrensohr, Dudweiler, Sarbriukenas, Vokietija (ankstesnis adresas). Gimimo data: 1985 9 09. Gimimo vieta: Noinkirchenas (Saras), Vokietija. Pilietybė: Vokietijos. Paso Nr.: 2318047793 (Vokietijos pasas, 2006 5 17 išduotas Frydrichstalyje (Vokietijoje), nebegalioja nuo 2011 5 16). Nacionalinis atpažinties Nr.: 2318229333 (Vokietijos federacijos tapatybės kortelė 2006 5 17 išduota Frydrichstalyje (Vokietija), nebegalioja nuo 2011 5 16 (pranešta, kad kortelė pamesta)). Kita informacija: a) siejamas su „Islamic Jihad unijon“ (IJU), dar žinoma kaip „Islamic Jihad Group“; b) siejamas su Fritz Martin Gelowicz ir Adem Yilmaz; c) 2010 m. birželio mėn. duomenimis kalinamas Vokietijoje. Įtraukimo į sąrašą pagal 2a straipsnio 4 dalies b punktą data: 2008 10 27.“


title: 2014 m. birželio 12 d. Komisijos įgyvendinimo reglamentas (ES) Nr. 647/2014 dėl tam tikrų prekių klasifikavimo Kombinuotojoje nomenklatūroje

text:
18.6.2014

               LT

               Europos Sąjungos oficialusis leidinys

               L 178/5

         KOMISIJOS ĮGYVENDINIMO REGLAMENTAS (ES) Nr. 647/2014
   2014 m. birželio 12 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:

               (1)

               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina priimti priemones, susijusias su šio reglamento priede nurodytų prekių klasifikavimu;

               (2)

               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;

               (3)

               laikantis tų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis tos lentelės 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

               (4)

               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Toks laikotarpis turėtų būti trys mėnesiai;

               (5)

               šiame reglamente numatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant tos lentelės 2 skiltyje nurodytą KN kodą.
   2 straipsnis
   Vadovaujantis Reglamento (EEB) Nr. 2913/92 12 straipsnio 6 dalimi, šio reglamento nuostatų neatitinkančia privalomąja tarifine informacija galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. birželio 12 d.

            Komisijos vardu

            Pirmininko pavedimu

         Algirdas ŠEMETA

            Komisijos narys

      (1)  OL L 256, 1987 9 7, p. 1.

      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).

      PRIEDAS

                  Prekių aprašymas

                  Klasifikavimas
                  (KN kodas)

                  Motyvai

                  (1)

                  (2)

                  (3)

                  Tuščiaviduris cilindro formos aliumininis gaminys, viename gale siaurėjantis (įmova), su svirtiniu tvirtinimo žiedu.
                  Gaminys pateikiamas kaip žarnų jungiamoji detalė.

                      (1) Žr. paveikslą.

                  7609 00 00

                  Klasifikuojama vadovaujantis Kombinuotosios nomenklatūros 1 bendrąja aiškinimo taisykle ir KN kodą 7609 00 00 atitinkančiu prekių aprašymu.
                  7609 pozicijai priskiriamos jungiamosios detalės dviejų vamzdžių angų sujungimui (taip pat žr. Suderintos sistemos paaiškinimų 7609 ir 7307 pozicijų paaiškinimus). Žarnos laikytinos tam tikros rūšies vamzdžiu, todėl žarnų jungiamosios detalės taip pat patenka į šios pozicijos taikymo sritį.
                  Gaminys priskirtinas vienai iš 76 skirsnio pozicijų, todėl jis nepriskirtinas 7616 pozicijai kaip kiti aliuminio gaminiai.
                  Todėl gaminys klasifikuotinas kaip aliumininės vamzdelių arba vamzdžių jungiamosios detalės, priskiriant KN kodą 7609 00 00.

         (1)  Paveikslas pateikiamas tik dėl informacijos.


title: 2017 m. kovo 7 d. Tarybos įgyvendinimo reglamentas (ES) 2017/403, kuriuo įgyvendinama Reglamento (ES) Nr. 377/2012 dėl ribojamųjų priemonių tam tikriems asmenims, subjektams ir organizacijoms, keliančioms grėsmę taikai, saugumui ar stabilumui Bisau Gvinėjos Respublikoje, 11 straipsnio 1 dalis

text:
9.3.2017

               LT

               Europos Sąjungos oficialusis leidinys

               L 63/15

         TARYBOS ĮGYVENDINIMO REGLAMENTAS (ES) 2017/403
   2017 m. kovo 7 d.
   kuriuo įgyvendinama Reglamento (ES) Nr. 377/2012 dėl ribojamųjų priemonių tam tikriems asmenims, subjektams ir organizacijoms, keliančioms grėsmę taikai, saugumui ar stabilumui Bisau Gvinėjos Respublikoje, 11 straipsnio 1 dalis
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 3 d. Tarybos reglamentą (ES) Nr. 377/2012 dėl ribojamųjų priemonių tam tikriems asmenims, subjektams ir organizacijoms, keliančioms grėsmę taikai, saugumui ar stabilumui Bisau Gvinėjos Respublikoje (1), ypač į jo 11 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2012 m. gegužės 3 d. Taryba priėmė Reglamentą (ES) Nr. 377/2012;

               (2)

               Jungtinių Tautų Saugumo Tarybos komitetas, įsteigtas pagal Jungtinių Tautų Saugumo Tarybos rezoliuciją 2048 (2012), atnaujino informaciją, susijusią su 11 asmenų, kuriems taikomos ribojamosios priemonės;

               (3)

               todėl Reglamento (ES) Nr. 377/2012 I priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 377/2012 I priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. kovo 7 d.

            Tarybos vardu

            Pirmininkas

         L. GRECH

      (1)  OL L 119, 2012 5 4, p. 1.

      PRIEDAS
      Reglamento (ES) Nr. 377/2012 I priede įrašai, susiję su toliau išvardytais asmenimis, pakeičiami šiais įrašais:

                  Vardas, pavardė

                  Identifikuojamoji informacija (gimimo data ir vieta, paso/tapatybės kortelės numeris ir kt.)

                  Įtraukimo į sąrašą priežastys

                  Įtraukimo į sąrašą data

                  1.

                  António INJAI
                  (dar žinomas kaip António INDJAI)

                  Pilietybė: Bisau Gvinėja
                  Gimimo data: 1955 1 20
                  Gimimo vieta: Encheia, Sector de Bissorá, Região de Oio, Bisau Gvinėja
                  Tėvai: Wasna Injai (tėvo vardas ir pavardė) ir Quiritche Cofte (motinos vardas ir pavardė)
                  Funkcijos: a) generolas leitenantas, b) Ginkluotųjų pajėgų štabo viršininkas
                  Pasas: diplomatinis pasas Nr. AAID00435
                  Išdavimo data: 2010 2 18
                  Išdavimo vieta: Bisau Gvinėja
                  Galioja iki: 2013 2 18
                  Įtraukimo į JT sąrašą data: 2012 5 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782445

                  António Injai asmeniškai dalyvavo planuojant 2010 m. balandžio 1 d. maištą ir jam vadovaujant. Maišto kulminacija – neteisėtai sulaikytas Ministras Pirmininkas Carlo Gomes jaunesnysis ir tuometinis Ginkluotųjų pajėgų štabo viršininkas José Zamora Induta; 2012 m. rinkiminiu laikotarpiu A. Injai kaip Ginkluotųjų pajėgų štabo viršininkas darė pareiškimus, kuriuose grasino nuversti išrinktą valdžią ir nutraukti rinkimų procesą; António Injai dalyvavo 2012 m. balandžio 12 d. valstybės perversmo operacinio planavimo veikloje. Po perversmo pirmąjį „karinės vadovybės“ oficialų pranešimą paskelbė generolo A. Injai vadovaujamas Ginkluotųjų pajėgų generalinis štabas.

                  2012 5 3

                  2.

                  Mamadu TURE (dar žinomas kaip N'Krumah)

                  Pilietybė: Bisau Gvinėja
                  Gimimo data: 1947 4 26
                  Funkcijos: a) generolas majoras, b) Ginkluotųjų pajėgų štabo viršininko pavaduotojas
                  Diplomatinis pasas Nr. DA0002186
                  Išdavimo data: 2007 3 30
                  Išdavimo vieta: Bisau Gvinėja
                  Galioja iki: 2013 8 26
                  Įtraukimo į JT sąrašą data: 2012 5 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782456

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys.

                  2012 5 3

                  3.

                  Estêvão NA MENA

                  Pilietybė: Bisau Gvinėja
                  Gimimo data: 1956 3 7
                  Funkcijos: Ginkluotųjų pajėgų generalinis inspektorius
                  Įtraukimo į JT sąrašą data: 2012 5 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782449

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys.

                  2012 5 3

                  4.

                  Ibraima CAMARÁ
                  (dar žinomas kaip Papa Camará)

                  Pilietybė: Bisau Gvinėja
                  Gimimo data: 1964 5 11
                  Tėvai: Suareba Camará (tėvo vardas ir pavardė) ir Sale Queita (motinos vardas ir pavardė)
                  Funkcijos: a) brigados generolas, b) Oro pajėgų štabo vadas
                  Diplomatinis pasas Nr. AAID00437
                  Išdavimo data: 2010 2 18
                  Išdavimo vieta: Bisau Gvinėja
                  Galioja iki: 2013 2 18
                  Įtraukimo į JT sąrašą data: 2012 5 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5781782

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys.

                  2012 5 3

                  5.

                  Daba NAUALNA
                  (dar žinomas kaip Daba Na Walna)

                  Pilietybė: Bisau Gvinėja
                  Gimimo data: 1966 6 6
                  Tėvai: Samba Naualna (tėvo vardas ir pavardė) ir In-Uasne Nanfafe (motinos vardas ir pavardė)
                  Funkcijos: a) papulkininkis, b) „karinės vadovybės“ atstovas spaudai
                  Pasas Nr. SA 0000417
                  Išdavimo data: 2003 10 29
                  Išdavimo vieta: Bisau Gvinėja
                  Galioja iki: 2013 3 10
                  Įtraukimo į JT sąrašą data: 2012 5 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782452

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, atstovas spaudai.

                  2012 5 3

                  9.

                  Cranha DANFÁ

                  Pilietybė: Bisau Gvinėja
                  Gimimo data: 1957 3 5
                  Funkcijos: a) pulkininkas, b) Ginkluotųjų pajėgų bendrojo štabo operacijų vadas
                  Pasas: AAIN29392
                  Išdavimo data: 2011 9 29
                  Išdavimo vieta: Bisau Gvinėja
                  Galioja iki: 2016 9 29
                  Įtraukimo į JT sąrašą data: 2012 7 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782442

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys. Ginkluotųjų pajėgų štabo viršininko António Injai artimas patarėjas.

                  2012 6 1

                  11.

                  Sanha CLUSSÉ

                  Pilietybė: Bisau Gvinėja
                  Gimimo data: 1965 9 28
                  Tėvai: Clusse Mutcha (tėvo vardas ir pavardė) ir Dalu Imbungue (motinos vardas ir pavardė)
                  Funkcijos: a) kapitonas (karinės jūrų pajėgos) b) einantis karinių jūrų pajėgų štabo viršininko pareigas
                  Pasas: SA 0000515
                  Išdavimo data: 2003 12 8
                  Išdavimo vieta: Bisau Gvinėja
                  Galioja iki: 2013 8 29
                  Įtraukimo į JT sąrašą data: 2012 7 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782435

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys. Labai artimas António Injai. Sanha Clussé kaip „karinės vadovybės“ delegacijos narys 2012 m. balandžio 26 d. Abidžane susitiko su Ecowas atstovais.

                  2012 6 1

                  12.

                  Júlio NHATE

                  Pilietybė: Bisau Gvinėja
                  Gimimo data: 1965 9 28
                  Funkcijos: a) papulkininkis, b) desantininkų pulko vadas
                  Įtraukimo į JT sąrašą data: 2012 7 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782454

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys. Yra ištikimas António Injai sąjungininkas; papulkininkis Júlio Nhate vadovavo karinei operacijai ir yra iš esmės atsakingas už 2012 m. balandžio 12 d. perversmą.

                  2012 6 1

                  13.

                  Tchipa NA BIDON

                  Pilietybė: Bisau Gvinėja
                  Gimimo data: 1954 5 28
                  Tėvai: „Nabidom“
                  Funkcijos: a) papulkininkis, b) žvalgybos vadovas
                  Pasas: diplomatinis pasas DA0001564
                  Išdavimo data: 2005 11 30
                  Išdavimo vieta: Bisau Gvinėja
                  Galioja iki: 2011 5 15
                  Įtraukimo į JT sąrašą data: 2012 7 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782446

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys.

                  2012 6 1

                  14.

                  Tcham NA MAN (dar žinomas kaip Namam)

                  Pilietybė: Bisau Gvinėja
                  Gimimo data: 1953 2 27
                  Tėvai: Biute Naman (tėvo vardas ir pavardė) ir Ndjade Na Noa (motinos vardas ir pavardė)
                  Funkcijos: a) papulkininkis, b) Ginkluotųjų pajėgų karo ligoninės vadovas
                  Pasas: SA0002264
                  Išdavimo data: 2006 7 24
                  Išdavimo vieta: Bisau Gvinėja
                  Galioja iki: 2009 7 23
                  Įtraukimo į JT sąrašą data: 2012 7 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782448

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, narys. Taip pat Vyriausiosios karinės vadovybės (Bisau Gvinėjos ginkluotųjų pajėgų aukščiausios grandies) narys.

                  2012 6 1

                  16.

                  Idrissa DJALÓ (dar žinomas kaip Idriça Djaló)

                  Pilietybė: Bisau Gvinėja
                  Gimimo data: 1954 m. gruodžio 18 d.
                  Funkcijos: a) majoras, b) Ginkluotųjų pajėgų štabo viršininko patarėjas protokolo klausimais, c) pulkininkas, d) Ginkluotųjų pajėgų štabo Protokolo vadovas (vėliau)
                  Pasas: AAISO40158
                  Išdavimo data: 2012 10 12
                  Išdavimo vieta: Bisau Gvinėja
                  Galioja iki: 2015 10 2
                  Įtraukimo į JT sąrašą data: 2012 7 18 (pagal JT ST rezoliucijos 2048 (2012) 4 punktą)
                  Nuoroda į interneto svetainę, kurioje pateikiamas Interpolo ir Jungtinių Tautų Saugumo Tarybos specialusis pranešimas: https://www.interpol.int/en/notice/search/un/5782443

                  „Karinės vadovybės“, kuri prisiėmė atsakomybę už 2012 m. balandžio 12 d. valstybės perversmą, kontaktinis asmuo ir vienas iš aktyviausių jos narių. Jis buvo vienas iš pirmųjų karininkų, kurie viešai pripažino, kad priklauso „karinei vadovybei“: pasirašė vieną iš pirmųjų jos oficialių pranešimų (Nr. 5, 2012 m. balandžio 13 d.). Majoras I. Djaló taip pat eina pareigas karinėje žvalgyboje.

                  2012 7 18


title: 2015 m. birželio 9 d. Komisijos įgyvendinimo reglamentas (ES) 2015/885, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
10.6.2015

               LT

               Europos Sąjungos oficialusis leidinys

               L 144/10

         KOMISIJOS ĮGYVENDINIMO REGLAMENTAS (ES) 2015/885
   2015 m. birželio 9 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 9 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS

         Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  MA

                  128,2

                  MK

                  79,9

                  TN

                  138,3

                  TR

                  72,2

                  ZZ

                  104,7

                  0707 00 05

                  MK

                  39,4

                  TR

                  121,3

                  ZZ

                  80,4

                  0709 93 10

                  TR

                  121,6

                  ZZ

                  121,6

                  0805 50 10

                  AR

                  111,5

                  BO

                  147,7

                  TR

                  67,0

                  ZA

                  137,7

                  ZZ

                  116,0

                  0808 10 80

                  AR

                  104,6

                  BR

                  94,4

                  CL

                  154,9

                  NZ

                  140,2

                  US

                  124,3

                  ZA

                  128,9

                  ZZ

                  124,6

                  0809 10 00

                  TR

                  266,2

                  ZZ

                  266,2

                  0809 29 00

                  TR

                  451,2

                  US

                  525,9

                  ZZ

                  488,6

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2012 m. lapkričio 30 d. Komisijos įgyvendinimo reglamentas (ES) Nr. 1138/2012, kuriuo nustatomi importo muitai grūdų sektoriuje, galiojantys nuo 2012 m. gruodžio 1 d.

text:
1.12.2012

               LT

               Europos Sąjungos oficialusis leidinys

               L 331/47

         KOMISIJOS ĮGYVENDINIMO REGLAMENTAS (ES) Nr. 1138/2012
   2012 m. lapkričio 30 d.
   kuriuo nustatomi importo muitai grūdų sektoriuje, galiojantys nuo 2012 m. gruodžio 1 d.
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, kuriuo nustatomas bendras žemės ūkio rinkų organizavimas ir konkrečios tam tikriems žemės ūkio produktams taikomos nuostatos („Bendras bendro žemės ūkio rinkų organizavimo reglamentas“) (1),
   atsižvelgdama į 2010 m. liepos 20 d. Komisijos reglamentą (ES) Nr. 642/2010 dėl Tarybos reglamento (EB) Nr. 1234/2007 taikymo taisyklių (grūdų sektoriaus importo muitų mokesčių srityje) (2), ypač į jo 2 straipsnio 1 dalį,
   kadangi:

               (1)

               Reglamento (EB) Nr. 1234/2007 136 straipsnio 1 dalyje numatyta, kad produktams, kurių KN kodai 1001 19 00, 1001 11 00, ex 1001 91 20 (paprastieji kviečiai, skirti sėjai), ex 1001 99 00 (paprastieji kviečiai, aukščiausios kokybės, išskyrus skirtus sėjai), 1002 10 00, 1002 90 00, 1005 10 90, 1005 90 00, 1007 10 90 ir 1007 90 00 nustatomas importo muitas yra lygus šių importuotų produktų intervencinei kainai, padidintai 55 % ir atėmus konkrečiai siuntai taikomą CIF importo kainą. Tačiau tas muitas negali viršyti Bendrojo muitų tarifo muito normos;

               (2)

               reglamento (EB) Nr. 1234/2007 136 straipsnio 2 dalyje numatyta, kad, siekiant apskaičiuoti minėto straipsnio 1 dalyje nurodytą importo muitą, reguliariai nustatomos tipinės minėtų produktų CIF importo kainos;

               (3)

               remiantis Reglamento (ES) Nr. 642/2010 2 straipsnio 2 dalimi, produktų, pažymėtų kodais 1001 19 00, 1001 11 00, ex 1001 91 20 (paprastieji kviečiai, skirti sėjai), ex 1001 99 00 (paprastieji kviečiai, aukščiausios kokybės, išskyrus skirtus sėjai), 1002 10 00, 1002 90 00, 1005 10 90, 1005 90 00, 1007 10 90 ir 1007 90 00 importo muito apskaičiavimui turi būti taikoma kasdieninė tipinė CIF importo kaina, nustatyta minėto Reglamento 5 straipsnyje nurodyta tvarka;

               (4)

               reikėtų nustatyti importo muitus laikotarpiu nuo 2012 m. gruodžio 1 d., kurie yra taikomi tol, kol bus nustatyti nauji;

               (5)

               siekiant užtikrinti, kad ši priemonė būtų taikoma kuo greičiau po atnaujintų duomenų paskelbimo, šis reglamentas turėtų įsigalioti jo paskelbimo dieną,

         PRIĖMĖ ŠĮ REGLAMENTĄ:
   1 straipsnis
   Nuo 2012 m. gruodžio 1 d. importo muitai grūdų sektoriuje, numatyti Reglamento (EB) Nr. 1234/2007 136 straipsnio 1 dalyje, yra nustatomi šio reglamento I priede remiantis II priede pateikta informacija.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. lapkričio 30 d.

            Komisijos vardu Pirmininko pavedimu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 187, 2010 7 21, p. 5.

      I PRIEDAS

         Produktų, išvardytų Reglamento (EB) Nr. 1234/2007 136 straipsnio 1 dalyje, importo muitai, taikomi nuo 2012 m. gruodžio 1 d.

                  KN kodas

                  Prekių aprašymas

                  Importo muitas (1)

                  (EUR už toną)

                  1001 19 00
                  1001 11 00

                  Aukštos kokybės kietieji KVIEČIAI

                  0,00

                  vidutinės kokybės

                  0,00

                  žemos kokybės

                  0,00

                  ex 1001 91 20

                  Paprastieji KVIEČIAI, skirti sėjai

                  0,00

                  ex 1001 99 00

                  Paprastieji KVIEČIAI, aukštos kokybės, išskyrus skirtus sėjai

                  0,00

                  1002 10 00
                  1002 90 00

                  RUGIAI

                  0,00

                  1005 10 90

                  KUKURŪZAI, skirti sėjai, išskyrus hibridus

                  0,00

                  1005 90 00

                  KUKURŪZAI, išskyrus sėklą (2)

                  0,00

                  1007 10 90
                  1007 90 00

                  Grūdinis SORGAS, išskyrus hibridus, skirtus sėjai

                  0,00

         (1)  Remiantis Reglamento (ES) Nr. 642/2010 2 straipsnio 4 dalimi, importuotojui muitas gali būti sumažintas:

                  —

                  3 EUR už toną, jei iškrovimo uostas yra Viduržemio jūros uostas (už Gibraltaro sąsiaurio ribų) arba Juodosios jūros uostas ir jei prekės atgabenamos Atlanto vandenynu arba per Sueco kanalą;

                  —

                  2 EUR ų toną, jei iškrovimo uostas yra Airijoje, Jungtinėje Karalystėje, Danijoje, Estijoje, Latvijoje, Lietuvoje, Lenkijoje, Suomijoje, Švedijoje arba Iberijos pusiasalio Atlanto vandenyno pakrantėje ir jei prekės atgabenamos Atlanto vandenynu;

         (2)  Importuotojui muitas gali būti sumažintas vienoda 24 EUR už toną suma, jei laikomasi Reglamento (ES) Nr. 642/2010 3 straipsnyje nurodytų sąlygų.

      II PRIEDAS

         I priede nustatyto muito apskaičiavimo komponentai

      15.11.2012-29.11.2012

                  1.

                  Vidutiniškai per laikotarpį, nurodytą Reglamento (ES) Nr. 642/2010 2 straipsnio 2 dalyje:

                              (EUR/t)

                              Paprastieji kviečiai (1)

                              Kukurūzai

                              Kietieji kviečiai, aukštos kokybės

                              Kietieji kviečiai, vidutinės kokybės (2)

                              Kietieji kviečiai, žemos kokybės (3)

                              Prekių birža

                              Minnéapolis

                              Chicago

                              —

                              —

                              —

                              Kotiruojama

                              276,92

                              227,63

                              —

                              —

                              —

                              FOB kaina JAV

                              —

                              —

                              270,21

                              260,21

                              240,21

                              Meksikos įlankos priemoka

                              —

                              26,06

                              —

                              —

                              —

                              Didžiųjų ežerų priemoka

                              28,82

                              —

                              —

                              —

                              —

                  2.

                  Vidutiniškai per laikotarpį, nurodytą Reglamento (ES) Nr. 642/2010 2 straipsnio 2 dalyje:

                              Vežimo išlaidos: Meksikos įlanka – Roterdamas:

                              14,23 EUR/t

                              Vežimo išlaidos: Didieji ežerai – Roterdamas:

                              47,53 EUR/t

         (1)  Įtraukta 14 EUR už toną priemoka (Reglamento (ES) Nr. 642/2010 5 straipsnio 3 dalis).

         (2)  10 EUR už toną nuolaida (Reglamento (ES) Nr. 642/2010 5 straipsnio 3 dalis).

         (3)  30 EUR už toną nuolaida (Reglamento (ES) Nr. 642/2010 5 straipsnio 3 dalis).


title: 2017 m. gegužės 11 d. Komisijos įgyvendinimo reglamentas (ES) 2017/909, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo [Huile d'olive de Corse / Huile d'olive de Corse – Oliu di Corsica (SKVN)] specifikacijos pakeitimas

text:
30.5.2017

               LT

               Europos Sąjungos oficialusis leidinys

               L 139/25

         KOMISIJOS ĮGYVENDINIMO REGLAMENTAS (ES) 2017/909
   2017 m. gegužės 11 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo [Huile d'olive de Corse / Huile d'olive de Corse – Oliu di Corsica (SKVN)] specifikacijos pakeitimas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos vietos kilmės nuorodos „Huile d'olive de Corse“ / „Huile d'olive de Corse – Oliu di Corsica“, kuri įregistruota Komisijos reglamentu (EB) Nr. 148/2007 (2), specifikacijos pakeitimo paraišką;

               (2)

               2016 m. vasario 18 d. raštu Prancūzijos valdžios institucijos Komisijai pranešė, kad pagal Reglamento (ES) Nr. 1151/2012 15 straipsnio 4 dalį dvylikai Prancūzijoje įsisteigusių veiklos vykdytojų, kurie atitinka minėto straipsnio sąlygas, 2016 m. sausio 26 d. Nutarimu dėl saugomos kilmės vietos nuorodos „Huile d'olive de Corse“ / „Huile d'olive de Corse – Oliu di Corsica“, paskelbtu 2016 m. vasario 5 d. Prancūzijos Respublikos oficialiajame leidinyje, iki 2025 m. gruodžio 31 d. buvo suteiktas pereinamasis laikotarpis. Per nacionalinę prieštaravimo procedūrą veiklos vykdytojai, kurie teisėtai prekiavo „Huile d'olive de Corse“ / „Huile d'olive de Corse – Oliu di Corsica“ nepertraukiamai bent penkerius metus iki paraiškos pateikimo dienos, pareiškė prieštaravimą dėl rekonversijos plano, susijusio su alyvuogių veislėmis, termino panaikinimo ir nurodė, kad jiems reikia tam tikro laiko savo vynuogynų sudėčiai pakeisti. Šie veiklos vykdytojai yra: EARL de Marquiliani, 20270 Aghione; Arthur Antolini, 11, lotissement Orabona, 20220 Monticello; Dominique Arrighi, 20290 Lucciana; Dominique Bichon, Le Regino, 20226 Speloncato; EARL Casa Rossa, Pianiccia, 20270 Tallone; William Delamare, Domaine de Valle, 20213 Querciolo; Roselyne Hubert, Pietra Macchja, 20279 Ville di Paraso; EARL Domaine de Torraccia, 20137 Lecci; Josette Lucciardi, Domaine de Pianiccione, 20270 Antisanti; Alfred Matt, plaine de Vallecalle, 20217 Saint-Florent; Jean-Luc Mozziconacci, Albaretto, 20240 Ghisonaccia et Jean-Louis Tommasini, 20225 Avapessa;

               (3)

               remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (3), kaip reikalaujama minėto reglamento 50 straipsnio 2 dalies a punkte;

               (4)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas pavadinimo „Huile d'olive de Corse“ / „Huile d'olive de Corse – Oliu di Corsica“ (SKVN) specifikacijos pakeitimas patvirtinamas.
   2 straipsnis
   Pagal 1 straipsnį suteiktai apsaugai taikomas pereinamasis laikotarpis, kurį Prancūzija, remdamasi Reglamento (ES) Nr. 1151/2012 15 straipsnio 4 dalimi, suteikė to straipsnio sąlygas atitinkantiems veiklos vykdytojams.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 11 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  2007 m. vasario 15 d. Komisijos reglamentas (EB) Nr. 148/2007, įtraukiantis tam tikrus pavadinimus į Saugomų kilmės vietos nuorodų ir saugomų geografinių nuorodų registrą (Geraardsbergse mattentaart (SGN), Pataca de Galicia arba Patata de Galicia (SGN), Poniente de Granada (SKVN), Gata-Hurdes (SKVN), Patatas de Prades arba Patates de Prades (SGN), Mantequilla de Soria (SKVN), Huile d'olive de Nîmes (SKVN), Huile d'olive de Corse arba Huile d'olive de Corse-Oliu di Corsica (SKVN), Clémentine de Corse (SGN), Agneau de Sisteron (SGN) – Connemara Hill Lamb arba Uain Sléibhe Chonamara (SGN) – Sardegna (SKVN), Carota dell'Altopiano del Fucino (SGN), Stelvio arba Stilfser (SKVN), Limone Femminello del Gargano (SGN), Azeitonas de Conserva de Elvas e Campo Maior (SKVN), Chouriça de Carne de Barroso – Montalegre (SGN), Chouriço de Abóbora de Barroso – Montalegre (SGN), Sangueira de Barroso – Montalegre (SGN), Batata de Trás-os-Montes (SGN), Salpicão de Barroso – Montalegre (SGN), Alheira de Barroso – Montalegre (SGN), Cordeiro de Barroso, Anho de Barroso arba Borrego de leite de Barroso (SGN), Azeite do Alentejo Interior (SKVN), Paio de Beja (SGN), Linguíça do Baixo Alentejo arba Chouriço de carne do Baixo Alentejo (SGN), Ekstra deviško oljčno olje Slovenske Istre (SKVN)) (OL L 46, 2007 2 16, p. 14).

      (3)  OL C 9, 2017 1 12, p. 42.


title: 2015 m. sausio 22 d. Komisijos įgyvendinimo reglamentas (ES) 2015/101, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
23.1.2015

               LT

               Europos Sąjungos oficialusis leidinys

               L 16/29

         KOMISIJOS ĮGYVENDINIMO REGLAMENTAS (ES) 2015/101
   2015 m. sausio 22 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. sausio 22 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS

         Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  EG

                  330,7

                  IL

                  160,5

                  MA

                  120,7

                  TR

                  158,4

                  ZZ

                  192,6

                  0707 00 05

                  JO

                  241,9

                  MA

                  66,8

                  TR

                  175,6

                  ZZ

                  161,4

                  0709 93 10

                  MA

                  231,2

                  TR

                  184,3

                  ZZ

                  207,8

                  0805 10 20

                  EG

                  47,3

                  MA

                  63,2

                  TN

                  65,2

                  TR

                  64,2

                  ZZ

                  60,0

                  0805 20 10

                  IL

                  146,9

                  MA

                  87,9

                  ZZ

                  117,4

                  0805 20 30, 0805 20 50, 0805 20 70, 0805 20 90

                  EG

                  87,6

                  IL

                  126,1

                  JM

                  118,0

                  MA

                  125,5

                  TR

                  115,4

                  ZZ

                  114,5

                  0805 50 10

                  TR

                  60,9

                  ZZ

                  60,9

                  0808 10 80

                  BR

                  63,3

                  CL

                  89,7

                  MK

                  24,4

                  US

                  170,2

                  ZZ

                  86,9

                  0808 30 90

                  CL

                  265,9

                  US

                  138,7

                  ZZ

                  202,3

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2012 m. rugsėjo 24 d. Komisijos įgyvendinimo reglamentas (ES) Nr. 869/2012 dėl leidimo naudoti taumatiną kaip visų rūšių gyvūnų pašarų priedą  Tekstas svarbus EEE

text:
25.9.2012

               LT

               Europos Sąjungos oficialusis leidinys

               L 257/7

         KOMISIJOS ĮGYVENDINIMO REGLAMENTAS (ES) Nr. 869/2012
   2012 m. rugsėjo 24 d.
   dėl leidimo naudoti taumatiną kaip visų rūšių gyvūnų pašarų priedą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje nustatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);

               (2)

               neterminuotas leidimas naudoti taumatiną kaip visų rūšių gyvūnų pašarų priedą buvo suteiktas remiantis Direktyva 70/524/EEB. Vėliau, vadovaujantis Reglamento (EB) Nr. 1831/2003 10 straipsnio 1 dalimi, šis pašarų priedas buvo įtrauktas į Bendrijos pašarų priedų registrą kaip esamas produktas;

               (3)

               vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti taumatiną kaip visų rūšių gyvūnų pašarų priedą ir priskirti jį prie priedų kategorijos „jusliniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (4)

               Europos maisto saugos tarnyba (toliau – Tarnyba) 2011 m. rugsėjo 6 d. priimtoje nuomonėje (3) padarė išvadą, kad siūlomomis naudojimo sąlygomis taumatinas nedaro nepageidaujamo poveikio gyvūnų sveikatai, žmonių sveikatai arba aplinkai ir kad jis yra veiksminga kvapioji medžiaga. Tarnyba konstatavo, kad jei bus imtasi tinkamų apsaugos priemonių, jokių saugos problemų nekils. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta Bendrijos etaloninė laboratorija;

               (5)

               atlikus taumatino vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Todėl reikėtų leisti naudoti šią medžiagą, kaip nurodyta šio reglamento priede;

               (6)

               kadangi keičiamos leidimo naudoti taumatiną suteikimo sąlygos ir nėra tiesioginio greito poveikio saugai, reikėtų nustatyti pagrįstą laikotarpį prieš leidimo suteikimą, per kurį suinteresuotosios šalys pasirengtų laikytis naujų, su leidimu susijusių reikalavimų. Be to, tikslinga nustatyti pereinamąjį laikotarpį, per kurį būtų parduodamos esamos taumatino atsargos, kaip nustatyta remiantis Direktyva 70/524/EEB, ir pašarų, kurių sudėtyje yra taumatino, atsargos;

               (7)

               ūkio subjektams pernelyg sudėtinga iš naujo kaskart pritaikyti etiketes, skirtas pašarams, kurių sudėtyje yra skirtingų priedų, kuriuos buvo paeiliui leista naudoti pagal Reglamento (EB) Nr. 1831/2003 10 straipsnio 2 dalyje nustatytą tvarką ir kuriems reikia taikyti naujas ženklinimo taisykles. Todėl tikslinga sumažinti ūkio subjektų administracinę naštą nustatant laikotarpį, per kurį būtų sklandžiai pakeistos etiketės;

               (8)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Leidimas
   Priede nurodytą medžiagą taumatiną, priklausantį priedų kategorijai „jusliniai priedai“ ir funkcinei grupei „kvapiųjų medžiagų junginiai“, leidžiama naudoti kaip priedą gyvūnų mityboje šio reglamento priede nustatytomis sąlygomis.
   2 straipsnis
   Ženklinimo reikalavimai
   Pašarai, kurių sudėtyje yra taumatino, ženklinamas remiantis šiuo reglamentu ne vėliau kaip 2013 m. gegužės 25 d.
   Tačiau pašarai, kurių sudėtyje yra taumatino ir kuris buvo paženklintas pagal Direktyvą 70/524/EEB iki 2013 m. gegužės 25 d. gali būti toliau teikiamas rinkai tol, kol pasibaigs jų atsargos.
   3 straipsnis
   Pereinamojo laikotarpio priemonės
   Esamos taumatino ir pašarų, kurių sudėtyje yra taumatino, atsargos šio reglamento įsigaliojimo dieną gali būti toliau teikiamos rinkai ir naudojamos Direktyvoje 70/524/EEB nustatytomis sąlygomis tol, kol pasibaigs.
   4 straipsnis
   Įsigaliojimas
   Šis reglamentas įsigalioja 2012 m. lapkričio 25 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. rugsėjo 24 d.

            Komisijos vardu

            Pirmininkas

         José Manuel BARROSO

      (1)  OL L 268, 2003 10 18, p. 29.

      (2)  OL L 270, 1970 12 14, p. 1.

      (3)  EMST leidinys (2011 m.) 9(9):2354.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo terminas

                  Veikliosios medžiagos kiekis mg kilograme visaverčio pašaro, kurio drėgnis yra 12 %

                     Juslinių priedų kategorija. Funkcinė grupė: kvapiųjų medžiagų junginiai

                  2b957

                  —

                  Taumatinas

                                 Priedo sudėtis

                              Taumatinas

                                 Veikliosios medžiagos apibūdinimas

                              Baltymai taumatinas I ir taumatinas II gaunami ekstrahuojant natūralių Thaumatococcus daniellii (bentalė) vaisių žievelę.

                                          1.

                                          Einecs 258-822-2

                                          2.

                                          Cheminė formulė: polipeptidas, kurį sudaro 207 aminorūgštys

                                          3.

                                          Santykinė molekulinė masė: taumatinas I: 22209 ir taumatinas II: 22293

                                          4.

                                          Analizės duomenys: ne mažiau kaip 16 % azoto sausojoje medžiagoje, t. y. ne mažiau kaip 94 % baltymų

                                          5.

                                          Grynumas:

                                                      5.1.

                                                      Angliavandeniai: ne daugiau kaip 3 % išreiškiant sausos medžiagos svoriu

                                                      5.2.

                                                      Sulfatiniai pelenai: ne daugiau kaip 2 % išreiškiant sausos medžiagos svoriu

                                                      5.3.

                                                      Aliuminis: ne daugiau kaip 100 mg/kg išreiškiant sausos medžiagos svoriu

                                 Analizės metodas
                                  (1)

                              Taumatino nustatymas pašarų priede: azoto kiekis maisto prieduose taikant Kjeldalio metodą (JECFA monografija apie taumatiną. 2006 m. Taumatinas. Specifikacijų monografija).

                  Visų rūšių gyvūnai

                  —

                  —

                  —

                              1.

                              Priedo ir premikso naudojimo taisyklėse nurodyti laikymo temperatūrą, laiką ir stabilumą granuliuojant.

                              2.

                              Rekomenduojama naudoti ne daugiau kaip 5 mg/kg visaverčio pašaro.

                              3.

                              Sauga: tvarkant produktą reikia dėvėti kvėpavimo takų, odos apsaugos priemones ir saugos akinius.

                  2022 m. lapkričio 25 d.

         (1)  Išsamų analizės metodų aprašymą galima rasti etaloninės laboratorijos svetainėje: http://irmm.jrc.ec.europa.eu/EURLs/EURL_feed_additives/Pages/index.aspx